Massas ruk op teen e-tol, brandstofpryseProtesgangers op ‘n brug oor die N1 in Pretoria (2 November 2018). Foto: Maroela Media ŉ Skare mense neem vanoggend deel aan ŉ optog na die Uniegebou in Pretoria in protes teen verskeie kwessies, waaronder e-tol en die verhoging in BTW. Dié optog, wat “The People’s March” genoem word, is deur die ANC in Gauteng, tesame met Cosatu, die SAKP en Sanco gereël. Burgerlike organisasies en ander lede van die publiek neem ook aan die optog deel. Reeds vroegoggend het betogers op die brûe oor die N1 gestaan waar hulle landsvlae gewaai en baniere vertoon het. Op een banier was die woorde geskryf: “We will never pay e-tolls!!!” [sic] Volgens die organiseerders van die optog het dié protesaksie ten doel om volhoubare oplossings te vind vir die swak toestand van openbare vervoer in die land, die voortdurende styging in brandstofpryse, die verhoging in BTW, die koste van data en e-tol – alles kwessies wat ŉ uitwerking het op die daaglikse bestaan van talle mense, veral armes. Mense betoog teen onder meer e-tol in Pretoria. Foto: Twitter (@ANCJHB) Optoggangers het reeds van vroeg by Burgerspark in die Pretoria-middestad bymekaargekom en die optog het om 10:30 begin. Die optog sal na verwagting om 12:00 by die Uniegebou in Madibastraat aankom. Adv. Anton Alberts, VF Plus-voorsitter, het vroeër gesê die ANC se besluit om na die Uniegebou op te ruk teen die e-tolstelsel wat die ANC-regering self ingestel het, is tekenend “van ’n party wat verval het in ’n ernstige toestand van skisofrenie en ’n ongesonde onderskatting van die intelligensie van kiesers”.